text: Koncert endte med kæbebrud for gravid kvinde
  09 juni 2013 kl. 08.37
  En 25-årig gravid kvinde røg på sygehuset med kæbebrud, da hun efter Rock under broen ved Lillebælt blev ramt af en vandscooter.
  Hun befandt sig i en speedbåd sammen med syv andre.
  Føreren af speedbåden bremsede pludseligt hårdt op nær lystbådehavnen i Strib, skriver Fyens.dk.
  - En vandscooteren lige bagved kunne simpelthen ikke nå at bremse op, så den fløj hen over speedbåden og ramte den gravide kvinde, siger politiets vagtchef Lars Thede til Fyens.dk.
  - Et kæbebrud er slemt nok, men der er heldigvis ikke sket noget med hendes graviditet, siger han.
  Både den 27-årig speedbådfører og den 27-årige vandscooterfører er blevet afhørt. Det er endnu uvist, om de bliver sigtet.
  